Þýska tónlistarkonan Schwesta Ewa hóf afplánun á sunnudag á tveggja og hálfs árs fangelsisdómi sem hún hlaut árið 2017 fyrir líkamsárás og skattsvik . Hún er ósátt við að fá ekki að hafa eins árs gamla dóttur sína með í fangelsið . Þrátt fyrir að dómurinn yfir henni hafi fallið árið 2017 var það ekki fyrr en nýverið sem áfrýjunardómstóll staðfesti dóminn . Ewa fæddi dóttur sína , Aaliyah , í janúar í fyrra og óskaði eftir því að fá að afplána í kvennafangelsi þar sem mæður fá að vera í nánum tengslum við ung börn sín . Hún fékk synjun við beiðninni og tjáir sig um málið á samfélagsmiðlum . Ewa , sem er 35 ára gömul , mun fá að hitta Aaliyah í nokkur skipti og undir miklu eftirliti . Því verður Aaliyah í umsjón ættingja á heimili þeirra mæðgna í Düsseldorf . Á Instagram fyrr í mánuðinum lýsir Ewa erfiðum undirbúningi fyrir afplánunina . „ Á kvöldin ligg ég ein grátandi í rúminu . Barnið mitt verður tekið frá mér á mikilvægasta tímabili í lífi þess , “ skrifar hún meðal annars . Ewa segir að frá því hún eignaðist Aaliyah hafi hún unnið með velferðarsviði og fengið jákvæða umsögn frá þeim varðandi hegðun . Þrátt fyrir það var henni synjað um að afplána í Fröndenberg-fangelsinu vegna fyrri ofbeldissögu . Í fangelsinu er opin deild þar sem mæður fá íbúð sem þær geta deilt með börnum sínum . Þess í stað afplánar hún í Willich 2 fangelsinu í Düsseldorf . Schwesta Ewa er af pólskum uppruna og heitir réttu nafni Ewa Malanda . Hún var dæmd til fangelsisvistar fyrir líkamsárásir gegn konum sem sökuðu hana um að hafa þvingað þær í vændi . Alls voru ákæruliðirnir 35 talsins . Við réttarhöldin játuðu konurnar að Ewa hafi ekki komið að því að þær færu í vændi þannig að hún var sýknuð af þeim lið ákærunnar . Ewa segist sjálf hafa starfað við vændi áður en hún fór í tónlist . Hún var einnig dæmd fyrir að hafa skotið 60 þúsund evrum , sem svarar til 8,3 milljóna króna , undan skatti , segir í frétt BBC . Faðir Ewu var handtekinn og fangelsaður fyrir morð þegar móðir hennar gekk með Ewu . Fyrstu þrjú ár ævinnar var Ewa í felum með móður sinni þar sem óttast var að fjölskylda fórnarlambs föður hennar myndi hefna fyrir drápið . Þær fóru til Þýskalands og fengu heimild til að búa þar . Móðir hennar var síðan handtekin fyrir þjófnað og heimildin dregin til baka . Ewa ólst því upp á heimili fyrir flóttafólk og síðan í kvennaathvarfi . Fyrir tvítugt var hún farin að starfa við vændi og ánetjaðist sterkum fíkniefnum . Þegar hún var handtekin í nóvember 2016 rak hún bar í Frankfurt en grunur lék á að þar væri rekin vændisstarfsemi .